Document ID: 32010R1060

KOMISJONI DELEGEERITUD MÄÄRUS (EL) nr 1060/2010,
28. september 2010,
millega täiendatakse Euroopa Parlamendi ja nõukogu direktiivi 2010/30/EL seoses kodumajapidamises kasutatavate külmutusseadmete energiamärgistusega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 19. mai 2010. aasta direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses, (1) eriti selle artiklit 10,
ning arvestades järgmist:
(1)
Direktiiviga 2010/30/EL nõutakse, et komisjon võtaks vastu delegeeritud õigusakte selliste energiamõjuga toodete energiamärgistuse kohta, mille puhul on olulisi energiasäästu võimalusi ja ühesuguste tööomadustega seadmete energiakulu suuri erinevusi.
(2)
Komisjoni 21. jaanuari 1994. aasta direktiiviga 94/2/EÜ (millega rakendatakse nõukogu direktiivi 92/75/EMÜ kodumajapidamises kasutatavate elektriliste külmikute, sügavkülmikute ja nende kombinatsioonide energiamärgistuse puhul) (2) on kehtestatud sätted kodumajapidamises kasutatavate külmutusseadmete energiamärgistuse kohta.
(3)
Kodumajapidamises kasutatavate külmutusseadmete tarbitav elekter moodustab Euroopa Liidus olulise osa kodumajapidamise kogu energiavajadusest. Lisaks juba saavutatud energiatõhususe parandamisele on veel palju võimalusi kodumajapidamises kasutatavate külmutusseadmete energiatarbimise edasiseks vähendamiseks.
(4)
Direktiiv 94/2/EÜ tuleks tunnistada kehtetuks ja kehtestada käesoleva määrusega uued sätted selle tagamiseks, et energiamärgis pakuks tootjatele dünaamilisi stiimuleid kodumajapidamises kasutatavate külmutusseadmete energiatõhususe edasiseks parandamiseks ja turul energiatõhusamale tehnoloogiale ülemineku kiirendamiseks.
(5)
Käesoleva määruse ja komisjoni 22. juuli 2009. aasta määruse (EÜ) nr 643/2009 (millega rakendatakse Euroopa Parlamendi ja nõukogu direktiiv 2005/32/EÜ seoses kodumajapidamises kasutatavate külmutusseadmete ökodisaini nõuetega) (3) sätete koosmõju tulemusel võib aastane elektrisääst olla 6 TWh aastaks 2020 (4) võrreldes olukorraga, mis tekiks meetmete võtmata jätmisel.
(6)
Energiat on võimalik säästa ka selliste toodete kasvavate turgude puhul nagu absorptsioonkülmikud ja veinikülmikud. Seepärast peaks käesolev määrus hõlmama nimetatud seadmeid.
(7)
Absorptsioon-külmutusseadmed on vaiksed, kuid tarbivad energiat tunduvalt rohkem kui kompressor-külmutusseadmed. Selleks et lõpptarbijad saaksid teha teadlikke otsuseid, tuleks märgisele lisada teave kodumajapidamises kasutatavate külmutusseadmete õhus leviva müra taseme kohta.
(8)
Märgisel oleva teabe saamiseks tuleks kasutada usaldusväärseid, täpseid ja korratavaid mõõtmismenetlusi, mille puhul võetakse arvesse üldtunnustatult parimaid mõõtmismeetodeid ja Euroopa Parlamendi ja nõukogu 22. juuni 1998. aasta direktiivi 98/34/EÜ (millega nähakse ette tehnilistest standarditest ja eeskirjadest ning infoühiskonna teenuste eeskirjadest teatamise kord) (5) I lisas nimetatud Euroopa standardiorganite poolt vastu võetud harmoneeritud standardeid, kui need on olemas.
(9)
Käesolevas määruses tuleks täpsustada kodumajapidamises kasutatavate külmutusseadmete märgise ühetaoline kujundus ja sisu.
(10)
Lisaks sellele tuleks määruses kindlaks määrata kodumajapidamises kasutatavate külmutusseadmete tehniliste dokumentide ja tootekirjelduse nõuded.
(11)
Samuti tuleks käesolevas määruses kindlaks määrata nõuded teabe kohta, mis tuleb esitada kodumajapidamises kasutatavate külmutusseadmete kaugmüügi korral, reklaamimisel ja tehnilistes reklaammaterjalides.
(12)
Kohane on näha ette käesoleva määruse sätete läbivaatamine, et võtta arvesse tehnoloogia arengut.
(13)
Selleks et hõlbustada üleminekut direktiivilt 94/2/EÜ käesolevale määrusele, tuleks käesoleva määruse kohaselt märgistatud külmutusseadmed lugeda vastavaks direktiivile 94/2/EÜ.
(14)
Direktiiv 94/2/EÜ tuleks seepärast kehtetuks tunnistada,
ON VASTU VÕTNUD KÄESOLEVA MÄÄRUSE:
Artikkel 1
Sisu ja reguleerimisala
1. Käesoleva määrusega kehtestatakse märgistamise ja täiendava teabe tootekirjelduses esitamise nõuded kodumajapidamises kasutatavatele elektritoitega külmutusseadmetele, mille maht on 10 kuni 1 500 liitrit.
2. Käesolevat määrust kohaldatakse kodumajapidamises kasutatavate elektritoitega külmutusseadmete, sh väljaspool kodumajapidamist kasutamiseks või muude kui toiduainete külmutamiseks ettenähtud seadmete ja sisseehitatud seadmete suhtes.
Samuti kohaldatakse määrust kodumajapidamises kasutatavate elektrivõrgutoiteliste külmutusseadmete suhtes, mis võivad töötada akutoitel.
3. Käesolevat määrust ei kohaldata järgmistel juhtudel:
a)
külmutusseadmed, mille peamine toiteallikas on muu kui elekter, näiteks veeldatud naftagaas, petrooleum ja biodiislikütused;
b)
akutoitega külmutusseadmed, mille saab ühendada elektrivõrku vahelduvvoolu-alalisvoolu muunduri abil, mida on võimalik eraldi osta;
c)
eritellimusel üksikeksemplarina valmistatud ja muudest külmutusseadmete mudelitest erinevad külmutusseadmed;
d)
teenindussektoris kasutatavad külmutusseadmed, mille elektroonilised andurid salvestavad teabe külmutatud toiduainete väljavõtmise kohta ning edastavad selle automaatselt võrguühenduse kaudu eemal asuvasse arvestussüsteemi;
e)
seadmed, mille peamine eesmärk on muu kui toiduainete säilitamine külmutamise teel, näiteks autonoomsed jäävalmistajad või jahutatud jookide automaadid.
Artikkel 2
Mõisted
Lisaks direktiivi 2010/30/EL artiklis 2 sätestatud mõistetele kasutatakse järgmisi mõisteid:
1) „toiduained”- toit, toidu koostisosad, joogid, sh vein, ja muud peamiselt toiduks ettenähtud ained, mis vajavad külmutamist kindlaksmääratud temperatuuril;
2) „kodumajapidamises kasutatav külmutusseade”- ühe või mitme kambriga isoleeritud kapp, mis on ette nähtud kodumajapidamises kasutatavate toiduainete külmutamiseks või sügavkülmutamiseks või külmutatud või sügavkülmutatud toiduainete säilitamiseks ning milles külmutamine toimub ühe või mitme energiat tarbiva protsessi abil, sh osadena müüdavad seadmed, mille paneb kokku lõpptarbija;
3) „sisseehitatud külmutusseade”- statsionaarne külmutusseade, mis on ette nähtud paigaldamiseks kappi, ettevalmistatud seinaorva või muusse sarnasesse kohta ja mis viimistletakse mööbliks;
4) „külmik”- toiduainete säilitamiseks ettenähtud külmutusseade, millel on vähemalt üks kamber, mis sobib värskete toiduainete ja/või jookide, sh veini säilitamiseks;
5) „kompressor-külmutusseade”- külmutusseade, milles külmutamine toimub mootorajamiga kompressori abil;
6) „absorptsioon-külmutusseade”- külmutusseade, milles külmutamine toimub soojust energiaallikana kasutava absorptsiooniprotsessi abil;
7) „külmik-sügavkülmik”- külmutusseade, millel on vähemalt üks värskete toiduainete säilitamise kamber ja vähemalt üks kamber, mis sobib värskete toiduainete külmutamiseks ning külmutatud toiduainete säilitamiseks tingimustes, mida tähistatakse kolme tärniga (toidukülmutuskamber);
8) „kapp-sügavkülmik”- ühe või mitme kambriga külmutusseade, mis sobib külmutatud toiduainete säilitamiseks;
9) „sügavkülmik”- ühe või mitme kambriga külmutusseade, mis sobib toiduainete külmutamiseks ümbritseva õhu temperatuurilt kuni temperatuurini -18 °C ja samuti külmutatud toiduainete säilitamiseks tingimustes, mida tähistatakse kolme tärniga; sügavkülmikul võivad põhikambri või -kapi sees olla kahetärnilised sektsioonid ja/või kambrid;
10) „veinikülmik”- ühe või mitme kambriga külmutusseade, mis on ette nähtud ainult veini säilitamiseks;
11) „mitmeotstarbeline külmutusseade”- külmutusseade, millel on üks või mitu mitmeotstarbelist kambrit;
12) „samaväärne kodumajapidamises kasutatav külmutusseade”- kodumajapidamises kasutatava külmutusseadme mudel, mille kogu- ja kasulik maht, tehnilised, tõhusus- ja tööparameetrid ning kambrite tüübid on samaväärsed sama tootja poolt erineva koodi all turule lastud teise kodumajapidamises kasutatava külmutusseadme mudeli omadega;
13) „lõpptarbija”- tarbija, kes ostab või eeldatavalt ostab kodumajapidamises kasutatava külmutusseadme;
14) „müügikoht”- koht, kus kodumajapidamises kasutatavaid külmutusseadmeid esitletakse või pakutakse müügiks, rentimiseks või järelmaksuga müügiks.
Kasutatakse ka I lisas sätestatud mõisteid.
Artikkel 3
Tarnijate kohustused
Tarnijad tagavad järgmise:
a)
iga kodumajapidamises kasutatav külmutusseade on varustatud trükitud märgisega, mille vorm ja millel esitatav teave on sätestatud II lisas;
b)
kättesaadav on III lisale vastav tootekirjeldus;
c)
IV lisa kohane tehniline dokumentatsioon tehakse nõudmise korral kättesaadavaks liikmesriikide pädevatele asutustele ja komisjonile;
d)
igas kodumajapidamises kasutatava külmutusseadme konkreetse mudeli reklaamis näidatakse energiatõhususe klass, kui reklaamis esitatakse energia või hinnaga seotud teavet;
e)
kodumajapidamises kasutatava külmutusseadme konkreetse mudeli tehnilistes reklaammaterjalides, milles kirjeldatakse tehnilisi parameetreid, esitatakse alati kõnealuse mudeli energiatõhususe klass.
Artikkel 4
Edasimüüjate kohustused
Edasimüüjad tagavad järgmise:
a)
müügikohas on iga kodumajapidamises kasutatava külmutusseadme esi- või ülaosa välispinnal selgelt nähtav artikli 3 punkti a kohane märgis, mille tarnijad on kättesaadavaks teinud;
b)
kodumajapidamises kasutatava külmutusseadme pakkumisel müügiks, rendile andmiseks või järelmaksuga müügiks, kui lõppkasutajal ei ole esitletavat seadet eeldatavasti võimalik näha, edastavad turustajad tarnijate poolt V lisa kohaselt esitatud teabe;
c)
igas kodumajapidamises kasutatava külmutusseadme konkreetse mudeli reklaamis näidatakse energiatõhususe klass, kui reklaamis esitatakse energia või hinnaga seotud teavet;
d)
kodumajapidamises kasutatava külmutusseadme konkreetse mudeli tehnilistes reklaammaterjalides, milles kirjeldatakse tehnilisi parameetreid, esitatakse alati kõnealuse mudeli energiatõhususe klass.
Artikkel 5
Mõõtmismeetodid
Artikli 3 alusel esitatava teabe saamiseks kasutatakse usaldusväärseid, täpseid ja korratavaid mõõtmismenetlusi, mille puhul võetakse arvesse üldtunnustatult parimaid mõõtmismeetodeid, nagu on sätestatud VI lisas.
Artikkel 6
Turujärelevalve kontrollimenetlus
Liikmesriigid kohaldavad VII lisas esitatud menetlust, kui nad hindavad vastavust deklareeritud energiatõhususe klassile ning aastase energiatarbimise, värskete ja külmutatud toiduainete jaoks ettenähtud kambrite mahtude, külmutusvõimsuse ning mürataseme deklareeritud andmetele.
Artikkel 7
Läbivaatamine
Komisjon vaatab käesoleva määruse tehnoloogilist arengut arvestades läbi hiljemalt neli aastat pärast jõustumist. Läbivaatamise käigus hinnatakse eelkõige VII lisas sätestatud lubatud hälbeid ja võimalusi kõrvaldada VIII lisas sätestatud parandustegurid või vähendada nende väärtust.
Artikkel 8
Kehtetuks tunnistamine
Direktiiv 94/2/EÜ tunnistatakse kehtetuks alates 30. novembrist 2011.
Artikkel 9
Üleminekusätted
1. Artikli 3 punkte d ja e ning artikli 4 punkte b, c ja d ei kohaldata trükitud reklaamile ja trükitud tehnilistele reklaammaterjalidele, mis on avaldatud enne 30. märtsi 2012.
2. Kodumajapidamises kasutatavad külmutusseadmed, mis on lastud turule enne 30. novembrit 2011, peavad vastama direktiivi 94/2/EÜ sätetele.
3. Kodumajapidamises kasutatavad külmutusseadmed, mis vastavad käesoleva määruse sätetele ja mis lastakse turule või mida pakutakse müügiks, rendile andmiseks või järelmaksuga müügiks enne 30. novembrit 2011, loetakse vastavaks direktiivi 94/2/EÜ nõuetele.
Artikkel 10
Jõustumine ja kohaldamine
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. Määrust kohaldatakse alates 30. novembrist 2011. Artikli 3 punkte d ja e ning artikli 4 punkte b, c ja d kohaldatakse alates 30. märtsist 2012.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. september 2010

Labels: 7
3
14
1